หุ้นโรงแรมมีปัจจัยบวก กำไรปีนี้โตเด่น!ได้จังหวะเก็บช่วงราคาลงแรงกว่าตลาด
โบรกฯมองหุ้นโรงแรมมีปัจจัยบวก กำไรปีนี้โตเด่น ได้จังหวะเก็บช่วงราคาลงแรงกว่าตลาด
20 ม.ค. 2559

บล.ซีไอเอ็มบี (ประเทศไทย) ระบุในบทวิเคราะห์ (20 ม.ค.) ยังคงแนะนำ ซื้อ CENTEL และ MINT มีราคาเป้าหมาย 46.50 และ 35 บาทตามลำดับ จากประเด็นข่าววันนี้ว่ากระทรวงการคลังจะมีการประชุมร่วมกับกรมสรรพากร กรมศุลการกรและหน่วยงานท่องเที่ยวในวันนี้เพื่อพิจารณามาตรการส่งเสริมการท่องเที่ยว โดยมาตรการดังกล่าวเป็นการกระตุ้นให้คนในประเทศเดินทางท่องเที่ยวในประเทศมากขึ้นเพื่อกระตุ้นเศรษฐกิจในประเทศ ซึ่งสรรพากรเสนอต่ออายุลดหย่อนภาษีท่องเที่ยว 1.5 หมื่นบาทอีก 2 ปี (2559-2560)
นอกจากนั้นราคาหุ้นที่มีการปรับฐานลงมาในปีนี้ -8% และ -10% (ลงมาในระดับ -2s.d. ของราคาเฉลี่ยย้อนหลัง 1 ปี) เทียบกับตลาดที่ -1.7% เป็นโอกาสในการเข้าซื้อที่ดี โดยคาดว่าทั้ง 2 บริษัทจะมีกำไรเติบโตโดดเด่นในปีนี้ ทั้งนี้คาดว่า CENTEL จะมีกำไร 2,186 ล้านบาท เพิ่มขึ้น 16.4% จากปีก่อน ในปี 2016 และ MINT จะมีกำไร 6,061 ล้านบาท เติบโต 42.8% จากปีก่อน ซึ่งเป็นผลมาจากจำนวนนักท่องเที่ยวที่เพิ่มสูงขึ้น และค่าเงินบาทที่มีแนวโน้มอ่อนค่าลง  